K'omǫǫ̀dǫǫ̀ et'ıì yahtıı-wet'àaɂàa-deè Caıaphas wekǫ̀ gots'ǫ xàgeèhchì,
Zezì k'àowo Pılate wekǫ̀ gocho ts'ǫ̀ geèhchì.
Israel got'ı̨į̀ sìı dǫ eładı̨ı̨ kǫ̀ goyageedè ha gıgha wets'àet'ǫ hǫt'e.
Hagejà nı̨dè,
gınàowoò k'ę̀ę̀ “degaı gı̨ı̨lı̨-le” agede ha gı̨ı̨wǫ,
hanì-ı̨dè dzędeè Passover gha nàsı̨ ghǫ shègezhe ha dìì,
eyıt'à k'àowo Pılate wekǫ̀ gocho goyageède-le.
Eyıt'à k'àowo Pılate gots'ǫ̀ xàèhtła,
hadı,
“Dıı dǫ ayìı wek'e nìdahoahɂà?”
gòhdı.
Dǫ hagedı,
“Eyı dǫjıı wets'ı̨ı̨hwhǫ-le nı̨dè nets'ǫ̀ wets'eechı ha-le ı̨lè,”
gedı.
Eyıt'à k'àowo Pılate hagòhdı,
“Naxı̨ neweàhchı,
naxınàowoò k'ę̀ę̀ wesınìyaahtı,”
gòhdı.
Israel got'ı̨į̀ hagedı,
“Goxı̨ dǫ ełaàts'ehwhı ha gogha hòɂǫ nıìle,”
gedı.
(Eyı hagòjàa sìı Zezì dànì ełaàwı ha edeghǫ goı̨de ı̨lèe sìı wek'ę̀ę̀ agode ha t'à hagòjà.)
K'àowo Pılate edekǫ̀ gocho goyìı naèhtła.
Zezì kayaı̨htı gà dayeehke,
hadı,
“Israel got'ı̨į̀ gha k'àowocho anet'e nì?”
yèhdı.
Zezì yets'ǫ̀ hadı,
“Nı̨ xàè haneewǫ t'à aı̨dı nì?
Hanì-le-ı̨dè dǫ eyıì-le seghǫ nets'ǫ̀ hagedı nì?”
yèhdı.
Eyıt'à Pılate yets'ǫ̀ hadı,
“Israel got'ı̨į̀ aht'e seneehwhǫ nì?
Xàè nèot'ı̨ eyıts'ǫ yahtıı-gha-k'aodèe setł'aànıgį̀ı̨htı̨ hǫt'e.
Ayìı dànelà ghǫ agedı?”
yèhdı.
Zezì hadı,
“Dıı nèk'e gots'ǫ k'àowocho aht'e nıìle.
K'àowocho ehłı̨ nı̨dè Israel got'ı̨į̀ segìhchı ch'à secheekeè ełegegǫ ha ı̨lè.
Hanìkò sı̨ sìı eyıì-le nèk'e gots'ǫ k'àowocho aht'e,”
yèhdı.
K'àowo Pılate hadı,
“Eyıt'à k'àowocho anet'e nǫǫ̀!”
Zezì yets'ǫ̀ hadı,
“K'àowocho aht'e nı̨ı̨dıı sìı ehkw'ı hǫt'e.
Nàowo ehkw'ıı ghǫ gohde ha t'à dıı nèk'e segǫ̀hłı̨ hǫt'e.
Dǫ hazǫǫ̀ nàowo ehkw'ıı gı̨ı̨wǫǫ sìı segeèhkw'ǫ hǫt'e,”
yèhdı.
K'àowo Pılate hadı,
“Nàowo ehkw'ıı ayìı welè?”
yèhdı.
Hadı tł'axǫǫ̀ k'àowo Pılate k'achı̨ Israel got'ı̨į̀ ts'ǫ̀ xàèhtła,
hadı,
“Eyı dǫ ayìı wek'e nìdahoehɂà ha sìı wek'èehsǫ-le,”
gòhdı.
Naxıgha nàowo wheɂǫ k'ę̀ę̀ dzędeè Passover k'e nı̨dè dǫ ı̨łè wedaètǫǫ sìı naxıts'ǫ̀ xàetła awehɂı̨ ı̨lè.
“ ‘Israel got'ı̨į̀ gha k'àowocho’ naxıts'ǫ̀ xàetłaà awehłe ha seahwhǫ nì?”
gòhdı.
Dǫ nagıìzeh xè hagedı,
“Į̀le,
wets'ı̨ı̨wǫ-le!
Barabas gots'ǫ̀ xàetłaà awı̨ı̨le,”
gedı.
Eyı dǫ Barabas wìyeh sìı dǫ goamı̨ı̨ eghǫǫ-dǫǫ̀ ts'ǫ̀ ełegegǫ ı̨lè.